ศก.ยูโรโซน Q3/63 โต 12.7% สูงสุดเป็นประวัติการณ์!
ศก.ยูโรโซน Q3/63 โต 12.7% สูงสุดเป็นประวัติการณ์!
ศก.ยูโรโซน Q3/63 โต 12.7% สูงสุดเป็นประวัติการณ์!
30 ต.ค. 2563

สำนักงานสถิติแห่งสหภาพยุโรป (ยูโรสแตท) เปิดเผยว่า เศรษฐกิจยูโรโซนขยายตัว 12.7% ในไตรมาส 3 ซึ่งเป็นระดับสูงสุดเป็นประวัติการณ์ และสูงกว่าตัวเลขคาดการณ์ของนักวิเคราะห์ที่ระดับ 9.4% หลังจากหดตัว 11.8% ในไตรมาส 2
อย่างไรก็ดี นักวิเคราะห์เตือนว่าเศรษฐกิจมีแนวโน้มหดตัวอีกครั้งในไตรมาส 4 จากการแพร่ระบาดรอบสองของไวรัสโควิด-19 ซึ่งทำให้รัฐบาลหลายประเทศกลับมาใช้มาตรการล็อกดาวน์
ด้านสำนักงานสถิติแห่งชาติเยอรมนี (Destatis) รายงานในวันนี้ว่า ผลิตภัณฑ์มวลรวมภายในประเทศ (GDP) ขยายตัว 8.2% ในไตรมาส 3 หลังจากหดตัว 9.8% ในไตรมาส 2
โดยการขยายตัวของเศรษฐกิจในไตรมาส 3 ได้รับแรงหนุนจากการบริโภคของภาคครัวเรือน การส่งออกและการผลิตที่แข็งแกร่ง จากการที่รัฐบาลเริ่มผ่อนคลายมาตรการล็อกดาวน์ ซึ่งทำให้มีการเปิดเศรษฐกิจ และเริ่มมีการจ้างงาน หลังจากที่ได้ปิดเศรษฐกิจก่อนหน้านี้เพื่อควบคุมการแพร่ระบาดของไวรัสโควิด-19
ส่วนสำนักงานสถิติแห่งชาติฝรั่งเศส (Insee) เปิดเผยว่า GDP ขยายตัว 18.2% ในไตรมาส 3 หลังจากหดตัว 13.7% ในไตรมาส 2
ทั้งนี้ นักวิเคราะห์คาดการณ์ก่อนหน้านี้ว่า GDP ไตรมาส 3 ของฝรั่งเศสจะขยายตัว 15.0% หลังจากที่หดตัวมากเป็นประวัติการณ์ในไตรมาส 2 จากการที่รัฐบาลใช้มาตรการล็อกดาวน์เพื่อสกัดการแพร่ระบาดของโควิด-19